Na podlagi 104. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 65/07 – odl. US, 56/08, 4/10, 20/11, 100/11 – odl. US, 111/13, 68/16, 61/17, 21/18 – ZNOrg, 49/20 – ZIUZEOP, 3/22 – Zdeb in [105/22](http://www.uradni-list.si/1/objava.jsp?sop=2022-01-2603) – ZZNŠPP; v nadaljnjem besedilu: ZUJIK), v skladu s 6. členom Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16, v nadaljevanju: Pravilnik), skladno s Sporazumom med Vlado Republike Slovenije in Vlado Republike Avstrije o sodelovanju v kulturi, izobraževanju in znanosti (Uradni list RS, št. 5/02, MP5/02, v nadaljevanju: Sporazum) ter 5. Delovnim programom o sodelovanju v kulturi, izobraževanju in znanosti med Vlado Republike Slovenije in Vlado Republike Avstrije za obdobje od 2023 do 2027 (z dne 3. 10. 2023), Ministrstvo za kulturo Republike Slovenije objavlja

**Javni razpis za izbor kulturnih projektov, namenjenih pripadnikom nemško govoreče etnične skupine v Republiki Sloveniji za leto 2025 (JPR-SLOA-2025)**

1. **Neposredni uporabnik, ki dodeljuje sredstva**

Republika Slovenija, Ministrstvo za kulturo, Maistrova 10, 1000 Ljubljana (v nadaljnjem besedilu: ministrstvo).

1. **Predmet oziroma področje in cilj javnega razpisa**

Predmet razpisa je financiranje kulturnih projektov nepridobitnih kulturnih organizacij s statusom pravne osebe zasebnega prava na podlagi 5. Delovnega programa o sodelovanju v kulturi, izobraževanju in znanosti med Vlado Republike Slovenije in Vlado Republike Avstrije za obdobje od 2023 do 2027 (z dne 3. 10. 2023), ki jih bo v letu 2025 financirala Republika Slovenija iz proračuna, namenjenega za kulturo.

Cilji javnega razpisa so ohranjanje, razvoj in promocija zgodovinske jezikovne in kulturne raznolikosti ter kulturne identitete pripadnikov nemško govoreče etnične skupine v Republiki Sloveniji.

V tem razpisu uporabljeni izrazi, ki se nanašajo na osebe in so zapisani v slovnični obliki za moški spol, so uporabljeni kot nevtralni za ženski in moški spol.

1. **Pomen izrazov**

**Prijavitelj projekta** je izvajalec, ki izpolnjuje vse pogoje za sodelovanje na razpisu in bo v morebitni sklenjeni pogodbi naveden kot pogodbena stranka. Prijavitelj projekta je nosilec pravic, odgovornosti in dolžnosti, povezanih z izvedbo projekta.

**Nepridobitna kulturna organizacija s statusom pravne osebe zasebnega prava** je društvo, zveza društev, zasebni zavod in druga nevladna organizacija, ki je registrirana za opravljanje kulturno - umetniških dejavnosti in posredovanje kulturnih dobrin v Sloveniji. Nevladno organizacijo opredeljuje 2. člen Zakona o nevladnih organizacijah (ZNOrg, objavljen v Uradnem listu RS št. 21/18).

**Odgovorna oseba** prijavitelja je tista oseba, ki poslovno in vsebinsko predstavlja in zastopa organizacijo.

**Kulturni projekt** so kulturne aktivnosti, ki so po zasnovi, vsebini, izvedbi in obsegu zaključena celota, kar je mogoče razbrati iz izpolnjenega prijavnega obrazca.

**Finančna uravnoteženost kulturnega projekta** pomeni, da se skupna vrednost odhodkov in prihodkov celotnega projekta po stroškovnih postavkah, prikazanih v finančni obrazložitvi, ujema (odhodki = prihodki). Celotna vrednost projekta obsega vse načrtovane odhodke.

**Otrok** je oseba, mlajša od 15 let. **Mladi** so osebe, stare od 15 do 29 let. **Starejši** so osebe, stare 55 ali več let.

1. **Pogoji za sodelovanje na javnem razpisu**

Na javni razpis se lahko prijavi le prijavitelj (upravičena oseba), ki izpolnjuje naslednje pogoje:

1. je nepridobitna kulturna organizacija s statusom pravne osebe zasebnega prava, ki deluje vsaj eno leto pred objavo javnega razpisa (šteje se datum izdaje odločbe pristojne upravne enote);
2. ima organizacija v ustanovnem aktu ali drugem ustreznem pravnem aktu opredeljeno delovanje na področju kulturno - umetniških dejavnosti v Sloveniji ter delovanje na področju nemško govoreče etnične skupine v RS;
3. ima sedež oz. naslov v Republiki Sloveniji;
4. **prijavlja projekt, katerega zaprošeni znesek financiranja ni manjši od 2.000 EUR in ne presega 10.000,00 EUR**;
5. prijavlja projekt, ki vključuje pripadnike nemško govoreče etnične skupine ali je njim namenjen;
6. ima izpolnjene vse pogodbene obveznosti do ministrstva in njegovih proračunskih porabnikov;
7. prijavlja aktivnosti projekta, ki jih bo realiziral najkasneje do konca razpisnega leta in
8. ne prijavlja istega kulturnega projekta, ki je bil že izbran na drugem programskem ali projektnem razpisu oziroma pozivu ministrstva ali pri njegovih proračunskih porabnikih.

Prijavitelj izjave o izpolnjevanju pogojev podpiše v predpisanem prijavnem obrazcu.

1. **Področja javnega razpisa**

**5. 1. Izdajateljska in založniška dejavnost:**

Ministrstvo bo podprlo:

- revije in časopise v jeziku ciljne skupine ali dvojezične, ki obravnavajo izvirne in prevedene leposlovne, esejistične in kritiške prispevke ter izvirne in prevodne prispevke o leposlovju, umetnosti in kulturi,

- mladinske revije in časopise v jeziku ciljne skupine ali dvojezične, ki prispevajo h kulturni vzgoji in izobraževanju otrok in mladine,

- izvirna leposlovna esejistična in kritiška dela v jeziku ciljne skupine ali dvojezična,

- izdajo del za otroke v jeziku ciljne skupine ali dvojezična,

- dvojezična prevodna in poljudnoznanstvena leposlovna dela (za odrasle ali mladino),

- izvirna in prevodna dela iz humanističnih in družboslovnih ved.

Ministrstvo bo podprlo samo prvo izdajo. Ministrstvo ne bo podprlo izdaj, ki nimajo izvirnih kulturnih vsebin ter ponatisov.

Prijavitelj mora za posamezne projekte s tega področja k vlogi priložiti tudi: za knjižno izdajo rokopis (vsaj del rokopisa), za izdajo časopisa zadnjo izdano številko ter za strokovna dela opredelitev metodologije za oblikovanje strokovnega dela.

**5. 2. Spletne strani**

Ministrstvo bo podprlo spletne strani, namenjene obveščanju ter objavi člankov in vsebin, ki se nanašajo na jezik, umetnost in kulturo nemško govoreče etnične skupine.

**5. 3. Dejavnosti kulturnih skupin**

Ministrstvo bo podprlo produkcijo in predstavitev kulturnih skupin širšemu okolju, delovanje skupine in usposabljanje mentorjev. Še posebej bo podprlo nastope in koncerte različnih kulturnih skupin.

**5.4. Dejavnosti za ohranjanje jezika**

Ministrstvo bo podprlo dejavnosti za ohranjanje jezika in takšne, ki razvijajo jezikovno kulturo, jezikovno ustvarjalnost in jezikovno raznolikost, ki jih bo vodil usposobljen oz. izkušen mentor/vodja. Podprlo bo še posebej tiste projekte, ki spodbujajo bralno pismenost in bralno kulturo.

**5. 5. Predstavitve kulturnih dejavnosti širšemu okolju**

Ministrstvo bo podprlo takšne predstavitve, da se s kulturo nemško govoreče etnične skupine seznani čim širša javnost in da je v predstavitev vključenih čim več izvajalcev.

**5. 6. Prireditve**

Ministrstvo bo podprlo prireditve s programom, ki po svoji vsebini najbolje uresničuje cilje razpisa. Ministrstvo ne bo podprlo projektov, iz katerih je razvidno, da gre le za druženja ob športu, zabavi, koncertu ipd. ter projektov, pri katerih gre za tekmovanja (z denarnimi nagradami).

**5. 7. Predavanja, seminarji, delavnice ipd.**

Ministrstvo bo podprlo predavanja in seminarje, ki jih bodo izvajali strokovno usposobljeni ali izkušeni predavatelji. Podprlo bo tudi delavnice, ki jih vodijo usposobljeni oz. izkušeni mentorji in vključujejo večje število pripadnikov nemško govoreče etnične skupine.

**5. 8. Digitalizacija**

Ministrstvo bo podprlo digitalizirane in spletno dostopne digitalizirane vsebine, prilagojene specifičnim potrebam nemško govoreče etnične skupine. Prednostno bo podprlo izdajo besedil v digitalni obliki (npr. e-knjige). Nosilce zvoka in slike bo ministrstvo podprlo le pri prvi izdaji.

**5.9. Drugo**

Ministrstvo bo podprlo tudi projekte, ki jih ni mogoče uvrstiti med zgoraj navedene dejavnosti, a prispevajo k uresničevanju ciljev razpisa iz 2. točke besedila tega javnega razpisa in spadajo na področje kulture.

**5. 10. Ministrstvo ne bo podprlo:**

- osnovne, redne dejavnosti prijavitelja,

- naknadne izdaje nosilcev zvoka in slike,

- ponatisov tiskanih izdaj,

- projektov, ki ne bodo vključevali večinoma kulturnih vsebin,

- ekskurzij in izletov (tudi če gre za oglede kulturnih institucij),

- športnih dejavnosti ipd.,

- projektov, pri katerih gre za tekmovanja z denarnimi nagradami,

- projektov, iz katerih je razvidno, da gre le za druženja ob športu, zabavi, koncertu ipd. in

- projektov, v katerih ne bodo aktivno vključeni pripadniki nemško govoreče etnične skupine.

1. **Razpisni kriteriji**

Projekti, prijavljeni na projektni razpis, se ocenjujejo na podlagi temeljnih in prednostnih kriterijev.

Kriteriji so ovrednoteni s točkami, pri čemer je pri posameznem kriteriju navedena najvišja možna višina prejetih točk.

**6. 1. Temeljni kriteriji**

|  |  |
| --- | --- |
| **Kriterij** | **Število**  **možnih točk** |
| a. prispevek projekta k ohranjanju, razvoju, spoznavanju in promociji kulture, identitete in jezika pripadnikov nemško govoreče etnične skupine v Republiki Sloveniji ter prispevek k jezikovni in kulturni raznolikosti; | 10 |
| b. prispevek projekta k integrativnemu delovanju (sodelovanje med različnimi manjšinskimi skupnostmi, sodelovanje med pripadniki nemško govoreče etnične skupine in večinskim prebivalstvom, predstavitev dejavnosti širši javnosti, sodelovanje med različnimi izvajalci, aktivno vključevanje pripadnikov nemško govoreče etnične skupine, uveljavljanje nemško govoreče etnične skupine v širšem kulturnem in družbenem okolju ipd.); | 10 |
| c. realen in vsebinsko utemeljen finančni načrt projekta, upravičenost stroškov in finančna uravnoteženost kulturnega projekta; | 10 |
| d. pripravljenost projekta za izvedbo (aktualnost in realna izvedljivost, organizacijska in terminska razdelanost ipd.); | 10 |
| e. izvirnost kulturnega projekta (izvirnost idej in pristopov, kakovost programa ipd.). | 10 |
| **SKUPAJ** | **50** |

**6. 2. Prednostni kriteriji**

|  |  |
| --- | --- |
| **Kriterij** | **Število**  **možnih točk** |
| 1. dejavnost, ki vključuje otroke, pripadnike nemško govoreče etnične skupine, ali je njim namenjena; | 1 |
| 1. dejavnost, ki vključuje starejše, pripadnike nemško govoreče etnične skupine, ali je njim namenjena; | 1 |
| 1. prispevek k spoznavanju in ohranjanju kočevarščine; | 1 |
| 1. dejavnost v jeziku ciljne skupine ali dvojezični projekt; | 1 |
| 1. prispevek k spodbujanju bralne pismenosti in bralne kulture; | 1 |
| 1. aktivno vključevanje strokovnjakov in kulturnih ustvarjalcev; | 1 |
| 1. čezmejno sodelovanje; | 1 |
| 1. širjenje stvarnih informacij o kulturnem življenju in delu pripadnikov nemško govoreče etnične skupine; | 1 |
| 1. sodelovanje z javnimi zavodi s področja kulture; | 1 |
| 1. vključitev projekta v javno kulturno infrastrukturo, vzgojno izobraževalne institucije, večgeneracijske centre ipd.; | 1 |
| 1. projekt predvideva vključenost tudi drugih sofinancerjev in/ali lokalne skupnosti; | 1 |
| 1. prispevek k razvijanju strpnosti in medkulturnega dialoga; | 1 |
| 1. prijavitelj ima status delovanja v javnem interesu. | 4 |
| **SKUPAJ** | **16** |

**7. Način ocenjevanja**

Točke pri temeljnih kriterijih se dodelijo po sistemu: 10 točk = odlično, 9 in 8 točk = ustrezno, 7 in 6 točk = delno ustrezno, 5 in 4 točke = sprejemljivo, 3, 2 in 1 točk = pogojno sprejemljivo ter 0 točk = nesprejemljivo.

Prednostni kriteriji so ocenjeni z 0 ali 1 točko, kar pomeni, da projekt ne dosega (0 točk) ali dosega (1 točka) posamezni prednostni kriterij, razen prednostni kriterij »m«, ki je ocenjen z 0 ali 4 točkami, kar pomeni, da projekt ne izpolnjuje (0 točk) ali izpolnjuje (4 točke) ta prednostni kriterij.

Po temeljnih kriterijih je za posamezen projekt možno prejeti največ 50 točk, po prednostnih kriterijih pa največ 16 točk.

**Najvišje število prejetih točk za posamezen projekt je 66 točk.**

**Najmanjše število točk, ki ga mora projekt doseči, da se lahko financira, je 43 točk.**

Postopek ocenjevanja vlog bo izvedla strokovna komisija za kulturne dejavnosti manjšinskih in ranljivih družbenih skupin (v nadaljnjem besedilu: strokovna komisija), ki bo posamezen kulturni projekt ovrednotila in ocenila glede na temeljne in prednostne kriterije v besedilu javnega razpisa za leto 2025, na podlagi obrazložitev prijavitelja ter priloženih priporočenih prilog k prijavnemu obrazcu. Ocene so uravnotežene tudi primerjalno z drugimi prejetimi vlogami.

Vsako vlogo ocenijo člani strokovne komisije. Če posamezni kriterij posamezne vloge ocenijo različno, se izračuna povprečna ocena, ki se zaokroži na najbližjo polno vrednost. Zaokrožuje se na način, da se v primeru decimalne vrednosti do vključno 0,4 zaokroži na najbližje polno število navzdol, od vključno 0,5 pa na najbližje polno število navzgor.

Skupna ocena je seštevek točk po vseh kriterijih, ki se dobijo kot povprečje po posameznem kriteriju, zaokroženo na najbližje polno število.

Strokovna komisija ima tudi možnost, da v svojem predlogu pripravi rezervno listo projektov ustreznih vlog, ki lahko po prednostnem redu postanejo predmet financiranja v primeru sprostitve ali povečanja proračunskih sredstev ali rezervno listo, na podlagi katere se lahko povečuje obseg financiranja že odobrenih projektov.

**8. Določitev višine financiranja**

Projekt se lahko financira do 100 % vrednosti upravičenih stroškov, po načelu sorazmerne razdelitve sredstev glede na korekcijski faktor.

Višina financiranja (VS) se določi na podlagi zaprošene vrednosti (ZV) in doseženega števila točk (ŠT), pri čemer se zaradi uskladitve z višino razpoložljivih sredstev (RS) dobljena vrednost (VS1) pomnoži s korekcijskim faktorjem (KF).

= seštevek zaprošenih vrednosti vseh odobrenih projektov pomnožen s številom točk (/100).

Končni znesek se zaokroži na celo število v EUR.

Ne glede na to, da je minimalna višina zaprošenih sredstev najmanj 2.000 EUR, lahko prijavitelj prejme nižji znesek od minimalno zaprošenega.

**9. Predvidena višina sredstev razpisa**

Predvidena višina razpoložljivih sredstev je **60.000,00 EUR**.Sredstva so zagotovljena na proračunski postavki št. 131143 »Manjšinske skupnosti, vključene v meddržavne sporazume« v sprejetem Proračunu Republike Slovenije za leto 2025.

Opozorilo:

Izvedba postopka javnega razpisa JPR-SLOA-2025 je vezana na proračunske zmožnosti ministrstva, pristojnega za kulturo. V primeru, da pride do sprememb v državnem proračunu ali finančnem načrtu ministrstva, ki neposredno vplivajo na izvedbo postopka javnega razpisa, je ministrstvo dolžno ukrepati v skladu s spremembami v državnem proračunu oziroma finančnemu načrtu ministrstva.

Če se v času izvedbe postopka javnega razpisa JPR-SLOA-2025, zmanjša obseg sredstev, ki so v državnem proračunu namenjena za kulturo, do takšne mere, da ne zagotavlja izpolnitve ciljev javnega razpisa, lahko ministrstvo iz tega razloga postopek javnega razpisa ustavi, oziroma v primeru že zaključenega izbora projektov zniža obseg financiranja, spremeni ali pa prekine že sklenjene pogodbe o financiranju in izvedbi projektov.

Če se poveča obseg sredstev javnega razpisa JPR-SLOA-2025, lahko ministrstvo v primeru že zaključenega izbora projektov zviša obseg financiranja že odobrenih projektov in spremeni oziroma dopolni že sklenjene pogodbe o financiranju in izvedbi projektov ali pa odobri financiranje projektov, ki so bili uvrščeni na rezervno listo.

**10. Upravičeni stroški**

**Upravičeni stroški,** ki jihfinancira ministrstvo, so:

* **programski stroški projekta**, ki:
* izhajajo iz predmeta pogodbe,
* so nujni za kvalitetno izvedbo financiranega projekta,
* nastanejo izključno za namen realizacije financiranega projekta in se lahko v celoti pripišejo temu projektu,
* so opredeljeni v prijavi prijavitelja,
* so razumni in utemeljeni ter v skladu z načeli dobrega finančnega poslovanja, zlasti glede cenovne primernosti in stroškovne učinkovitosti,
* so dejansko nastali,
* so transparentni in preverljivi,
* temeljijo na verodostojnih knjigovodskih in drugih listinah,
* so izkazani s preverljivimi dokazili (računi, pogodbe, potrdila o izvedenih plačilih in druga obračunska dokumentacija).
* niso in ne bodo istočasno financirani od drugih sofinancerjev projekta (dvojno financiranje).
* **posredni stroški projekta**, ki:
* nastanejo z izvajanjem projekta, ki je predmet pogodbe, in jih ni mogoče neposredno vezati na programsko vsebino projekta (splošni ali režijski stroški, vezani na delovanje izvajalca).

**Programski stroški projekta** se izkazujejo z računi, pogodbami, potrdili o izvedenih plačilih in drugo finančno dokumentacijo, skladno z veljavnimi računovodskimi standardi. Zahtevana dokazila bodo opredeljena v pogodbi o financiranju kulturnega projekta.

Prijavitelj bo izplačilo pogodbenih sredstev lahko uveljavljal z oddanim računom (in s pogodbo določenimi prilogami) preko portala UJPeRačun. Opis postopka oddaje e-računa preko portala UJPeRačun je podrobno opisan na naslednji povezavi: <https://www.gov.si/assets/organi-v-sestavi/UJP/datoteke/storitve/e-racuni/UJPeRacun-Navodilo-za-uporabo-portala.pdf>.

**Posredni stroški** **projekta** so določeni kot povprečnina v višini 10 % vrednosti z odločbo in pogodbo dodeljenih sredstev financiranja in se ne izkazujejo z dokazili. Posredne stroške je potrebno finančno ovrednotiti v prijavi in zahtevku za izplačilo sredstev, ni jih pa potrebno opredeliti. Posredni stroški morajo biti v finančnem načrtu vključeni pod točko posredni stroški, v kolikor bodo vključeni v druge (programske) stroške projekta, jih bo ministrstvo odštelo od zaprošenih sredstev.

Posredni stroški so na primer: stroški električne energije; stroški porabe kuriv in stroški ogrevanja; stroški vode in komunalnih storitev; stroški odvoza smeti; stroški telefona in interneta; stroški poštnin in kurirskih storitev; stroški drobnega inventarja, ki se uporablja v projektu; stroški režije in administracije; stroški računovodskih storitev; stroški tekočega vzdrževanja; stroški najema nepremičnin in opreme; zavarovalne premije za objekte in opremo.

Stroški za alkoholne pijače, tobačne izdelke, stroški za reprezentanco, vinjeto, investicije in nakup osnovne opreme **niso upravičen strošek** projekta**.** Ker neupravičeni stroški niso prepoznani kot del projekta, niso predmet financiranja in jih prijavitelj ne sme navesti v prijavnem obrazcu.

**11. Obdobje za porabo dodeljenih sredstev**

Obdobje upravičenih stroškov je od 1. 1. 2025 do 31. 12. 2025.

Dodeljena proračunska sredstva morajo biti porabljena v proračunskem letu 2025 oziroma v plačilnih rokih, kot jih določa zakon, ki ureja izvrševanje proračuna Republike Slovenije.

**12. Razpisni rok**

Razpis se začne **24. 2. 2025** in se zaključi **27. 3. 2025**.

**13. Razpisna dokumentacija**

Razpisna dokumentacija obsega:

- besedilo javnega razpisa JPR-SLOA-2025,

- elektronski prijavni obrazec v spletni aplikaciji eJR na naslovu: <http://ejr.ekultura.gov.si/ejr-web>,

- finančni načrt (priloga elektronskega prijavnega obrazca),

- obvestilo posameznikom glede obdelave podatkov pri javnem razpisu in

- vzorec pogodbe o financiranju in izvedbi projekta.

Besedilo in povezava na prijavni obrazec v spletni aplikaciji eJR javnega razpisa z oznako JPR-SLOA-2025 bosta objavljena na spletni strani Ministrstva za kulturo dne 24. 2. 2025, v zavihku Javne objave in bosta dostopna na elektronskem naslovu: <http://www.gov.si/drzavni-organi/ministrstva/ministrstvo-za-kulturo/javne-objave>. Na tem spletnem naslovu bo tudi druga dokumentacija in informacije, povezane z razpisom JPR-SLOA-2025.

**14. Način prijave, oddaje in vsebine vlog**

Vloga mora biti izpolnjena in oddana v elektronski obliki na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web>.

Vloga mora vsebovati vse obvezne podatke in priloge, določene v razpisni dokumentaciji. Vloga mora biti oddana oziroma predložena na enega od načinov, opredeljenih v točkah 14. 1. in 14. 2.

V izogib morebitnim težavam zaradi preobremenjenosti strežnika prijaviteljem **priporočamo**, da prijav ne oddajajo zadnji dan razpisnega roka**.**

Dopolnjevanje in spreminjanje vloge sta možna le do poteka razpisnega roka, in sicer z navedbo oznake, na katero vlogo se nanašata.

Vsi podatki vlog, prispelih na javni razpis, so informacija javnega značaja skladno z zakonom, ki ureja dostop do informacij javnega značaja, razen tistih delov vloge, ki jih prijavitelj posebej označi kot poslovno skrivnost skladno z zakonom, ki ureja gospodarske družbe. Poslovna skrivnost se ne more nanašati na celotno vlogo ali na dele vloge v zvezi z izpolnjevanjem pogojev ali ocene vloge na podlagi razpisanih kriterijev.

**14. 1.** **Oddaja elektronsko podpisane vloge**

Prijavitelj vlogo na javni razpis odda na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web> in jo elektronsko podpiše. V tem primeru vloge ni potrebno natisniti in poslati po navadni pošti.

Elektronsko podpisana prijava se šteje za pravočasno, če je izpolnjena, elektronsko podpisana in oddana na prijavnem obrazcu v spletni aplikaciji eJR do vključno **27. 3. 2025 do 23.59**.

**14. 2.** **Oddaja lastnoročno podpisane vloge**

Če prijavitelj nima urejene možnosti elektronskega podpisovanja, vlogo na javni razpis vseeno odda na prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web>, nato pa obrazec natisne in ga (odgovorna oseba) lastnoročno podpiše. V primeru, da je podpisnik prijavnih obrazcev pooblaščena oseba za podpis, je potrebno vlogi priložiti veljavno pooblastilo.

Tiskana, lastnoročno podpisana (in žigosana) vloga se šteje za pravočasno, če:

- je poslana po pošti z navadno poštno pošiljko na naslov: **Ministrstvo za kulturo, Maistrova 10, 1000 Ljubljana,** najpozneje do 27. 3. 2025 (prijavitelj mora upoštevati čas za dostavo pošiljk);

- ali je najpozneje 27. 3. 2025 oddana na pošti kot priporočena pošiljka,

- ali je najpozneje do 27. 3. 2025 v poslovnem času ministrstva (od ponedeljka do četrtka od 9.00 do 15.30 in v petek od 9.00 do 14.30) osebno predložena v glavni pisarni ministrstva.

Pošiljka mora biti poslana oziroma izročena v zaprti kuverti. Na kuverto obvezno nalepite A4 dokument »Kuverta« (ki se samodejno izpolni v prijavnem e-obrazcu), ki vsebuje vse potrebne podatke, kot so naslov, oznaka razpisa, številka vloge, navedba prijavitelja in drugo.

Prijavitelje **opozarjamo**, da v tem primeru prijavo pravočasno oddajo v spletni aplikaciji, saj jo morajo še pravočasno, do roka, posredovati v pisni obliki.V kolikor bo vloga pravočasno oddana v elektronski obliki, a prepozno posredovana v tiskani obliki, bo zavržena.

**14.3.** V primeru prijave dveh ali več vlog mora prijavitelj vloge oddati na ločenih elektronskih prijavnih obrazcih, v primeru oddaje na način 14.2. pa tudi na ločenih tiskanih obrazcih in v ločenih kuvertah.

**14.4.** Oddaja vloge pomeni, da se prijavitelj strinja z vsemi pogoji in kriteriji razpisa. Prijavitelj z oddajo vloge prav tako dovoljuje objavo in obdelavo osebnih podatkov z namenom vodenja razpisa, objave rezultatov razpisa na spletni strani ministrstva, za znanstveno raziskovalne in statistične namene, skladno z zakonom, ki ureja dostop do informacij javnega značaja, in zakonom, ki ureja varstvo osebnih podatkov.

**14.5. Priloge:**

**Finančni načrt** je obvezna priloga e-obrazca. Ni ga potrebno posredovati v tiskani obliki.

Izpolnjevanje pogoja, da ima organizacija v ustanovnem aktu ali drugem ustreznem pravnem aktu opredeljeno delovanje na področju kulturno-umetniških dejavnosti v Sloveniji ter delovanje na področju nemško govoreče etnične skupine v RS, se preverja iz ustanovnega akta ali drugega ustreznega pravnega akta (statut organizacije, Akt o ustanovitvi zavoda ipd.). Ministrstvo lahko po uradni dolžnosti pridobi dokazila glede izpolnjevanja pogojev iz uradnih evidenc. **Za hitrejšo obravnavo vloge** pa lahko prijavitelj navedena potrdila iz uradnih evidenc priloži sam (fotokopijo overjenega ustanovnega ali drugega ustreznega pravnega akta prijavitelja).

Za projekte, ki sodijo na področje založniške in izdajateljske dejavnosti, so **obvezne priloge:**

* za knjižno izdajo vsaj del rokopisa,
* za izdajo časopisa zadnja izdana številka,
* ter za strokovna dela opredelitev metodologije za oblikovanje strokovnega dela.

**Priporočene so tudi priloge**, ki kakorkoli dokazujejo izpolnjevanje temeljnih in prednostnih kriterijev. Ni jih potrebno posredovati v tiskani obliki. Priporočamo, da jih, v kolikor jih je več, v e-obrazcu oddate kot eno datoteko (priponko).

**Obvestilo posameznikom glede obdelave osebnih podatkov pri javnem razpisu** je samo informacija, katere podatke se obdeluje, namen in čas obdelave, rok hrambe, kategorije uporabnikov osebnih podatkov, pravna podlaga za zakonitost obdelave, ukrepi za varovanje in pravice posameznika. Obvestilo je namenjeno prijavitelju in se ga ne posreduje k vlogi.

**Vzorec pogodbe** je potrebno prebrati, s podpisom izjave iz prijavnega obrazca pa se prijavitelj zaveže, da je prebral vzorec pogodbe o financiranju in se strinja z njeno vsebino. Vzorca pogodbe prijavitelj ne posreduje k vlogi. Pogodba bo dejansko podpisana v primeru, če bo projekt sprejet v sofinanciranje. V tem primeru bo opremljena z dejanskimi konkretnimi podatki, ki so v vzorcu puščeni prazni. Ministrstvo si pridržuje pravico, da vsebino pogodbe pred podpisom dopolni ali spremeni.

**15. Odpiranje, dopolnjevanje ter zavrženje vlog**

Po poteku razpisnega roka komisija za odpiranje vlog, ki jo izmed zaposlenih na ministrstvu imenuje ministrica za kulturo, hkrati odpre vse vloge, ki so do tedaj prispele, in preveri izpolnjevanje formalnih pogojev.

Odpiranje prispelih vlog bo potekalo v prostorih Ministrstva za kulturo RS, Maistrova 10, 1000 Ljubljana, po poteku roka za oddajo vlog. Odpiranju prispelih vlog lahko prisostvuje prijavitelj oziroma njegov predstavnik. Datum odpiranja prispelih vlog bo objavljen na spletni strani ministrstva najkasneje tri dni pred odpiranjem.

Za vsako vlogo komisija za odpiranje vlog ugotovi,ali je pravočasna (oddana v roku) ali jo je podala oseba, ki izpolnjuje v javnem razpisu določene pogoje (upravičena oseba), in ali je popolna glede na besedilo javnega razpisa (formalna popolnost).

Prijavitelj, čigar vloge ne bo izpolnjevala splošnih pogojev, določenih v 4. točki javnega razpisa, se bo štel za neupravičeno osebo, njegovo vlogo ministrica zavrže s sklepom.

Vloge, ki jih bodo prijavitelji vložili po preteku razpisnega roka, ministrica zavrže s sklepom kot nepravočasne. Tudi v primeru prijave iz 14.2. točke tega javnega razpisa, bo vloga zavržena, če bo pravočasno oddana v elektronski obliki, a prepozno posredovana v tiskani obliki.

Če je vloga formalno nepopolna (ne vsebuje vseh obveznih sestavin), **bo prijavitelj pozvan, da jo dopolni.** Prijavitelj mora vlogo dopolniti v petih (5) dneh od prejema poziva k dopolnitvi. Če prijavitelj vloge ne dopolni ali ustrezno ne dopolni v zahtevanem roku, ministrica vlogo zavrže s sklepom. Prijavitelj v dopolnitvi **ne sme spreminjati** višine zaprošenih sredstev, ali tistih elementov vloge, ki vplivajo ali bi lahko vplivali na drugačno razvrstitev njegove vloge glede na preostale vloge, ki jih je ministrstvo prejelo v postopku dodelitve sredstev.

**16. Odločanje o izboru**

Predlog projektov, katerih izvedbo bo financiralo ministrstvo, bo oblikovala strokovna komisija, upoštevajoč njihovo finančno zahtevnost in za ta javni razpis predvidena finančna sredstva. Dokončno odločitev o izboru izvajalcev bo sprejel ministrica na podlagi predloga strokovne komisije.

Ministrica o vsaki formalno ustrezni vlogi, prispeli na javni razpis, izda posamično odločbo, s katero odloči o odobritvi in višini financiranja ali o zavrnitvi financiranja posameznega projekta.

Ministrstvo si pridržuje pravico, da lahko javni razpis prekliče kadar koli do izdaje odločb o (ne)izboru.

Z izvajalci izbranih projektov bo na podlagi odločbe sklenjena pogodba za obdobje iz tega javnega razpisa.

Ministrstvo lahko ob naknadni ugotovitvi o neizpolnjevanju pogojev in po že izdani dokončni odločbi o izboru projekta spremeni odločitev in z izvajalcem projekta ne sklene pogodbe. Prav tako lahko ob naknadni ugotovitvi o neizpolnjevanju pogojev ali pogodbenih obveznosti razveže že sklenjeno pogodbo, v primeru že izplačanih sredstev pa zahteva povračilo.

**17. Obveščanje o izboru**

Ministrstvo bo prijavitelje o izidu razpisa obvestilo najkasneje v 60. dneh po zaključku odpiranja vlog, prispelih na javni razpis, ki se bo začelo po preteku roka za oddajo vlog in zaključilo na dan prejema zadnje po pozivu dopolnjene vloge oz. ko se iztečejo vsi roki za dopolnjevanje vlog. Do takrat ne bo možno dajati delnih informacij.

Prijavitelj lahko v roku 30 dni od prejema odločbe vloži tožbo na Upravno sodišče RS. V skladu s petim odstavkom 94. člena ZUJIK je vložitev tožbe dovoljena zaradi bistvenih kršitev postopka, izbire izvajalca, ki ne izpolnjuje pogojev, oziroma očitne kršitve kriterijev vrednotenja in ocenjevanja. Vložena tožba ne zadrži podpisa pogodb z drugimi izbranimi prijavitelji.

Rezultati javnega razpisa bodo javno objavljeni na spletni strani ministrstva: <http://www.gov.si/drzavni-organi/ministrstva/ministrstvo-za-kulturo>.

Vse dokumente bo Ministrstvo skladno z 2. alinejo 86. člena Zakona o splošnem upravnem postopku – ZUP (Uradni list RS, št. [24/06](https://www.uradni-list.si/glasilo-uradni-list-rs/vsebina/2006-01-0970) – uradno prečiščeno besedilo, [105/06](https://www.uradni-list.si/glasilo-uradni-list-rs/vsebina/2006-01-4487) – ZUS-1, [126/07](https://www.uradni-list.si/glasilo-uradni-list-rs/vsebina/2007-01-6415), [65/08](https://www.uradni-list.si/glasilo-uradni-list-rs/vsebina/2008-01-2816), [8/10](https://www.uradni-list.si/glasilo-uradni-list-rs/vsebina/2010-01-0251), [82/13](https://www.uradni-list.si/glasilo-uradni-list-rs/vsebina/2013-01-3034), [175/20](https://www.uradni-list.si/glasilo-uradni-list-rs/vsebina/2020-01-3096) – ZIUOPDVE in [3/22](https://www.uradni-list.si/glasilo-uradni-list-rs/vsebina/2022-01-0014) – ZDeb) vročalo v elektronski obliki, v kolikor bo prijavitelj sporočil oz. v prijavnem obrazcu navedel  naslov varnega elektronskega predala ali naslov drugega elektronskega predala, ki ni varen elektronski predal.

**18. Pristojni uslužbenki za dajanje informacij in pojasnil**

Pristojna uslužbenka za dajanje informacij in pojasnil v zvezi z razpisno dokumentacijo in potekom javnega razpisa je Marjeta Preželj, telefon: (01) 369 5888, elektronska pošta: [marjeta.prezelj@gov.si](mailto:marjeta.prezelj@gov.si). Vsebinska vprašanja v zvezi z razpisom je po elektronski pošti na navedeni naslov možno poslati najpozneje do vključno 26. 3. 2025, zadnji odgovori ministrstva bodo podani najpozneje do 27. 3. 2025 do 15. ure. Če bodo vprašanja poslana po navedenem datumu, ministrstvo odgovorov ne zagotavlja.

Za tehnično podporo in odgovarjanje na tehnična vprašanja v zvezi z eJR se lahko prijavitelji obrnejo na Službo za digitalizacijo ([sonja.hiti-ozinger@gov.si](mailto:sonja.hiti-ozinger@gov.si), (01) 400 7982) vsak delovni dan med 9. in 15. uro, najkasneje do 27. 3. 2024 do vključno 15. ure.

V primeru morebitnih sprememb v zvezi z javnim razpisom bo ministrstvo informacije objavilo na spletni strani <http://www.gov.si/drzavni-organi/ministrstva/ministrstvo-za-kulturo/javne-objave>, kjer bodo objavljene tudi vse druge informacije v povezavi z javnim razpisom.

dr. Asta Vrečko

ministrica